《二十七日登长干塔》
宋代·黄履

龙盘虎踞争岧峣，长干窣堵当中标。几年遐想入清梦，秋杪登攀英气飘。

因思此塔屡成坏，相传起自阿育朝。宿缘土面获今报，八万四千成一朝。

列在中华十有九，惟兹末后名方昭。自从五凤例遭毁，下逮咸和才可条。

牛停金像既希有，水泛铜趺如默要。太元末年刘慧达，四顾异气山之椒。

三函中出三舍利，圆正光洁如琼瑶。数层宝势仅增立，梁诏方且铺根苗。

陈亡火烈复堙坠，兴废岂亦随所招。伟哉天命集真主，汤霓武旆澄氛妖。

六幽葵藿向尧日，千仞凤凰仪舜韶。太宗继志符节合，章圣游文金石调。

诗书仁义溢庠序，佛老馀教通逍遥。祥符庚戌感光瑞，累岁九成淩紫霄。

迄今八十有二载，香火瞻奉倾齯髫。群公偕我蹑危级，放身物外情何超。

心闲不逐去帆动，量廓那知空界辽。奇峰万点逼冬瘦，江水九道来迢迢。

共欣华旦此缘胜，大千永峙为津桥。兴馀更就竹閒饮，妙音盈耳成长谣。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。